Kvinne i 60-årene mistet livet i helikopter-ulykken
Hun var om bord som sykepleier for å bistå de andre i øvelsen, ifølge Equinor. Havarikommisjonen regner med å finne ferdsskriveren når de finner vraket.   – Det er en svært tung dag. En tung dag for alle oss i Equinor, Bristow og alle som jobber på norsk sokkel, sier Equinor-sjef Anders Opedal. Den omkomne kvinnen var sykepleier på jobb for å ivareta de andre da ulykken inntraff.  – Vi har mistet en kjær kollega og dyktig medarbeider. Vi føler med familie og pårørende som nå opplever dyp sorg, opplyste Opedal. Han beskriver henne slik:  – En person som var utrolig dedikert i arbeidet sitt og alltid ønsket å ivareta andres sikkerhet.  Kvinnens pårørende er varslet. I ulykken ble også én person kritisk skadet, én alvorlig skadet, og tre er lettere skadet. Kvinnen var ansatt hos Equinor, de fem andre er ansatt i Bristow. – Politiet jobber med å innhente informasjon for å belyse hva som har skjedd. Avhør av de som var om bord er politiets prioritet i dag, skriver politiet i en pressemelding. – Har det vært en nødlanding, eller tror du at de om bord ikke var klar over at det skulle inntreffe en ulykke? – De har vært på en øvelse. I og med at seks personer ligger i sjøen, tyder det på at de har vært i stand til å komme seg ut av flykroppen. Da har antageligvis ikke landingen vært så hard at den (helikopteret, red. anm.) har blitt veldig skadet, sier stabssjef Gustav Magne Landro til VG. – Det gir en indikasjon på at det kan ha vært en nødlanding eller en skade.
Som delvis krasjlanding. Og jeg har håp om å få hevet noe som er intakt i havaristen, legger han til. Ifølge Opedal jobbet alle om bord på oppdrag for Equinor, og deltok i en øvelse for å ivareta sikkerheten på sokkelen. – På vegne av alle i Equinor vil jeg rette en stor takk til Hovedredningssentralen, Haukeland Sykehus og alle involverte i redningsaksjonen og det arbeidet som nå pågår, sier han. Politiet har dialog med Havarikommisjonen som har ansvar for vraket og søket etter dette.  Undersøkelsesleder Tor Nørstegård i Statens Havarikommisjon opplyser at den nøyaktige posisjonen for ulykkesstedet per nå ikke er kjent. – Det finnes forskjellige typer data lagret i helikopteret. Det er det vi trenger, sier han. Sammen med avhør av de som overlevde, vil Havarikommisjonen finne ut hva som skjedde med helikopteret. Ferdskriveren kan bidra til å finne årsaken til ulykken. Dette er er en «recorder»som fortløpende tar opp lyd og tekniske data. Den lager lyd og sender signaler slik at det blir lettere å finne den. – Vi sender fire personer til Bergen. De deler seg inn i to team. To personer drar til Haukeland for å snakke med vitner der, mens de to andre drar sammen med politiet, sier avdelingsdirektør for luftfart i Havarikommisjonen, Kåre Halvorsen, til VG. Til NRK sier han at de tror vraket av helikopteret ligger på 300 meters dyp. – Hvis det ligger omtrent der vi tror det ligger, så snakker vi fort om 300 meter, sier han til statskanalen. Været er foreløpig for dårlig til at vraket kan heves, men det jobbes nå med hvordan dette kan skje.  Vrak og vrakrester vil i første omgang fraktes til Haakonsvern i Bergen. Dårlig vær «KV Sortland» har etter anmodning fra politiet deltatt i søket etter vrakdeler fra helikopteret som styrtet utenfor Sotra onsdag kveld. – Vindkast på opptil 25 m/s og seks meter høy sjø har gjort søkeforholdene utfordrende, skriver Kystvakten.  Én person mistet livet i helikopterulykken utenfor Sotra, én er kritisk skadet, én alvorlig skadet, og tre er lettere skadet. Helikopteret var på øvelse-oppdrag for Equinor.  – Gode forutsetninger  Havarikommisjonen har kontaktet den amerikanske havarikommisjonen, samt produsenten Sikorsky, som vil assistere dem. Det er Havarikommisjonen som har undersøkelsesmyndighet i forbindelse med ulykken og skal granske den på ordinært vis. Ifølge Halvorsen var helikopteret så langt ikke lokalisert da VG snakket med ham torsdag formiddag. – Denne ulykken har gode forutsetninger for at man kan finne årsaker til den. Det sier leder i Flysikkerhetskomiteen i Norsk Flygerforbund John Kristoffersen. Han peker på at man har overlevende som kan gi forklaring og hvis man får tilgang flyregistrator og taleregistrator, vil dette gi verdifull informasjon. Kristoffersen forklarer at flyregistrator registrerer flere hundre parametere om helikopteret og taleregistrator har alt av intern og ekstern kommunikasjon. – Det er veldig detaljert og vil gi havarikommisjonen en veldig god oversikt over helikopterets siste minutter før det nødlandet eller havarerte. – Dypt tragisk Alle om bord i helikopteret var på jobb for Equinor. – Dette er en dypt tragisk hendelse. I dag er en tung dag for mange. Våre tanker går til de familiene, nære og andre som er berørt, sier Anders Opedal, konsernsjef i Equinor i en pressemelding. VG har vært i kontakt med Wilson Ship Management, selskapet som har driftsansvar for båten «Wilson Twisteden» som var involvert i øvelsen. Driftsdirektør Thorbjørn Dalsøren beskriver dette som en «en trist dag», og uttaler følgende:  – Fra vår side så gikk denne øvelsen etter planen. Det var dialog mellom land og skip i forkant, og øvelsen ble gjennomført uten avvik, så vidt vi kunne se. De avsluttet etter rundt en halvtime før de fløy videre, sier Dalsøren.
Én person mistet livet i helikopterulykken utenfor Sotra, én er kritisk skadet, én alvorlig skadet, og tre er lettere skadet. Havarikommisjonen søker etter ferdsskriver for å finne årsaken Dårlig vær gjør søk etter vrakdeler utfordrende Helikopteret var på oppdrag for Equinor